Pepa Päivinen UMOn solistina 1993.
**Pertti "Pepa" Päivinen** (s. 2. kesäkuuta 1955) on suomalainen jazzmuusikko ja saksofonisti. Hänen pääsoittimensa on baritonisaksofoni, mutta hän hallitsee sen lisäksi basso-, tenori- sekä sopraanofonin, klarinetin, bassoklarinetin sekä erilaisia huiluja.

Päivinen aloitti huilunsoiton 12-vuotiaana Vantaan musiikkiopistossa, opettajanaan Seppo "Paroni" Paakkunainen ja 14-vuotiaana saksofoninsoiton Viipurin Työväen Soittajissa. Varhaisia vaikutteita olivat silloiset rockyhtyeet Soulset, Tasavallan Presidentti ja ulkomaisista Colosseum ja Blood, Sweat & Tears. Jazzista Päivinen sanoo kiinnostuneensa 16–17-vuotiaana. Vuonna 1975 Päivinen ryhtyi opiskelemaan Oulunkylän pop- & jazzopistossa saksofoniopettajanaan Juhani Aaltonen ja sovitustekniikan opettajana Kaj Backlund. Päivinen siirtyi ammattilaiseksi 1970-luvun alussa ja liittyi Sami Hurmerinnan Taivaanvuoheen. Hän kiersi keikoilla Tapani Kansan ja Arto Sotavallan yhtyeissä. Jukka Tolonen Bandin (JTB) mukana Päivinen kiersi Eurooppaa vuosikymmenen lopulla. 1980-luvulla hän tutustui Edward Vesalaan, jonka Sound & Fury -toimintaan hän otti osaa vuodesta 1984 lähtien. Päivinen soitti myös useilla Vesalan levyillä.

Päivinen soittaa myös muun muassa UMO:ssa, oli mukana Saxperiment-saksofonikvartetissa ja osallistui yhdysvaltalaisen saksofonistin Anthony Braxtonin Ensemble Braxtonian kiertuekokoonpanoon. Vesalan tukemana ilmestyi vuonna 1997 Päivisen ensimmäinen sooloalbumi *Saxigon*. Sillä soittivat Päivinen, Vesala, kosketinsoittaja Iro Haarla ja kitaristi Jouko "Jimi" Sumén. Seuraavat levyt ilmestyivät **Pepa Päivinen Trion** nimellä (*Umpsukkelis* vuonna 1999 ja *Fun Faraway* vuonna 2002). Triossa soittivat kahdella ensilevyllä Hannu Rantanen (basso) ja Mikko Hassinen (rummut). Myöhemmin Rantasen korvasi Ville Huolman ja vuonna 2005 yhtyeeseen jonka nimeksi muuttui **Pepa Päivinen Quartet**, liittyi kitaristi Timo Kämäräinen.

Iro Haarlan kanssa Päivinen on julkaissut duolevyn *YarraYarra* (2001).

Tunnustuksia
------------

* Pekka Pöyry -palkinto vuonna 1984 (vuoden suomalainen saksofoninsoittaja)
* Emma-palkinto 1999 (vuoden jazz-levy – Umpsukkelis)
* Yrjö-palkinto 2000 (vuoden jazz-muusikko)
* Muusikkojen liiton tunnustuspalkinto 2003
* taiteilijaeläke 2017

Diskografia
-----------

Yhtyeen johtajana:

* *Saxigon* (1997)
* Pepa Päivinen Trio: *Umpsukkelis* (1999)
* Iro Haarla & Pepa Päivinen: *Yarra Yarra* (2001)
* Pepa Päivinen Trio: *Fun Faraway* (2002)
* Pepa Päivinen Quartet: *Tiram num* (2005)
* Pepa Päivinen Quintet: *North Pipe* (2009)

Lähteet
-------

1. 1 2 3 4  Pertti Päivinen, baritonisaksofoni UMO.  Arkistoitu 4.12.2011. Viitattu 8.8.2012.
2. 1 2 3  Pekka Nissilä: Muusikkojen liiton tunnustuspalkinnon 2003 saanut Pepa Päivinen: Vibratoa saa mielellään olla  2004. Muusikko online 3/2004. Viitattu 8.8.2012. [vanhentunut linkki]
3. ↑  Pentti Ronkanen: PEPA PÄIVINEN - North Pipe  4.12.2009. Keskisuomalainen. Viitattu 8.8.2012. [vanhentunut linkki]
4. ↑  Kotimaan toiminta: Valtakunnalliset Jazzpäivät ja Yrjö-palkinto *Jazz Finland*. Jazzliitto. Viitattu 30.7.2018.
5. ↑  Taiteilijaeläkkeiden saajissa eniten muusikoita, säveltäjiä ja kuvataiteilijoita *Taiteen edistämiskeskus (Taike)*.  30.3.2017.  Arkistoitu 6.3.2022. Viitattu 6.3.2022.

Aiheesta muualla
----------------

* Päivinen FIMIC:n tietokannassa
* Pepa Päivinen Quartetin MySpace-sivusto

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Suomi (KANTO)
* Yhdysvallat

 |
|  |
| Taiteenala | 
* MusicBrainz

 |

 |